《送武屯田赴峡路均输兼简臧殿院》
宋代·魏野

旌旗如火马如风，十二峰前去少同。
锦帐选抡为漕使，绣衣交代是家翁。
蛮儿亦在提封内，神女犹居畏爱中。
好继金陵丁太尉，留题尽著碧纱笼。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。